Fit-Times ta' dal-għodu u fil-gazzetti l-oħra fi ġranet oħra hemm kumment dwar dak li ġej fil-budget li jmiss. Waqt il-Kampanja Elettorali ta' Marzu li għaddiet il-Labour Party ta' Malta wiegħed li ser iwettaq dak li kien diga wiegħed il-PN fil-budget li ma kienx approvat u ċjoe li l-Income Tax tonqos. Il-PN ukoll kien qiegħed iwiegħed li jwettaq dik il-wegħda. Alternattiva Demokratika kienet iddikjarat dakinnhar li dan kollu kien falz. Kienu wegħdiet diżonesti tal-Partit Laburista u tal-PN għax jekk id-dħul tal-Gvern kien ser jonqos minħabba t-tnaqqis mit-taxxa tad-dħul il-Gvern ried ta' bil-fors jikkumpensa b'xi mod ieħor: jew billi jintroduċi taxxi ġodda inkella billi jnaqqas l-infieq. U billi l-infieq ma kienx jidher li ser jonqos bil-fors kellhom jiżdiedu t-taxxi. Il-Partit Laburista dejjem wieġeb li ma kellux il-ħsieb li jżid it-taxxi għax l-ekonomija kienet ser tikber, qaluna. U jekk tikber l-ekonomija jiżdied id-dħul tal-Gvern, biżżejjed biex jagħmel tajjeb għat-tnaqqis tal-Income Tax. Għal darba oħra issa Alternattiva Demokratika qed tingħata raġun. Fil-budget li ser jipproponi l-Ministru Edward Scicluna f'Novembru li ġej ser jiżdiedu t-taxxi indiretti b'€50 miljun. Dawk it-taxxi jiġifieri li ma jiddependux fuq id-dħul tal-individwu. Mela l-partit politiku li jippretendi li hu progressiv naqqas taxxa progressiva li permezz tagħha jħallas iktar min jiflaħ l-iktar u minflok ser jagħtina taxxi li jħallashom kulħadd. Kemm min jiflaħ kif ukoll min ma jiflaħx. Il-Partit Laburista Malti kien diżonest meta wiegħed li jnaqqas it-taxxa tad-dħul. Nistennew u naraw x'inhu ġej.
Id-diżonesta fiskali tal-Partit Laburista fil-Gvern